ትውልደ ኢትዮጵያዊት ብርሃኔ ቤካ፡ ነባሪት ዋሺንግተን ዲሲ ኮይና፡ ንሰልፊ ዲሞክራት ጎስጓስ ትገብር ከም ዘላ ንቢቢሲ ትዛረብ። ብፍላይ ናይ ምምራጽ መሰል ዘለዎም ትውልደ/ኢትዮጵያውያን ኣሜሪካውያን፡ ድምጾም ንጆ ባይደን ክህቡ ትምሕጸን ኣላ። ሰልፊ ዲሞክራት እንተስዒሩ፡ ኣመሪካ ምስ ኢትዮጵያ ዝሓሸ ርክብ ክህልዋ ይኽእል እዩ ዝብል እምነት እዩ ዘለዋ። ነዚ ፕረዚደንት ኣመሪካ ነበር ባራክ ኦባማ፡ ናብ ኢትዮጵያ ምብጻሕ ምግባሩ ከም ሓደ ሰናይ ኣብነት ትጠቅስ። ካልእ ትውልደ ኢትዮጵያዊት ምስ ኣባላት ኮንግረስ ተቐራሪባ እትሰርሕ ሴና ጂምጂመ ብወገና፡ ዲሞክራት ኣብ ስልጣን ኣብ ዝነበርሉ እዋን፡ ኣመሪካ ምስ ኣፍሪቃ ኢሉ’ውን ምስ ኢትዮጵያ ዝሓሸ ርክብ ከም ዝነበራ ትዛረብ። ሰልፊ ሪፐብሊካን፡ ንካልኣይ ጊዜ ኣብ ስልጣን ዝቕጽል እንተኾይኑ ግን፡ ኢትዮጵያ ትሃንጾ ኣብ ዘላ ግድብ ህዳሰ ኣሉታዊ ጽልዋ ከም ዝህልዎ ትኣምን። ንኢትዮጵያ ባይደን’ዶስ ትራምፕ?
